Vier ’n spesiale Afrikadag by Die Taalmonument: 25 Mei 2019 - Afrikaans.com
Lees meer oor die Taalmonument hier
Om hierdie Afrikadag opnuut klem te lê op die Afrika in Afrika(ans), fokus die Afrikaanse Taalmuseum en -monument op 25 Mei 2019 op die wedersydse invloede tussen Afrikatale en Afrikaans. In die lig van verlede jaar se suksesvolle viering, bied die monument weereens gratis toegang aan alle Afrikane (Suid-Afrikaners uitgesluit) wat met ŉ geldige paspoort van enige ander Afrikaland opdaag.
“Ons wil ook as Suid-Afrikaners uitreik na ons mede-Afrikane en daarom dat ons dit goed gedink het om hulle gratis toegang tot die Taalmonument aan te bied. Ons beskou die monument nie net as ŉ baken van hoop vir die ontwikkeling van Afrikaans nie, maar vir alle Afrikatale.” – Michael Jonas, direkteur van die ATM
Volgens Michael Jonas, direkteur van die ATM, wil die monument met hierdie viering mense bewus maak van Afrikaans as ŉ Afrikataal, die taal se Afrika-wortels (saam met haar Europese en Oosterse erfenisse) sowel as die diversiteit van die Afrikaanssprekende gemeenskap.
Besoekers kan om 12:00 die middag ŉ gratis begeleide toer van die monument meemaak. Die toer sal fokus op die taal se Afrika-wortels en Afrikaans se invloed op ander Afrikatale. Tussen 13:00 en 14:00 sal die Imbhewu Marimba-groep en Voce Armoniche-koor betowerende Afrikaliedere opvoer – dit is ook gratis vir besoekers. Die Afrika Unie se amptelike lied sal gespeel en die Afrikavlag gehys word as seremoniële aspek van die dag.